स्पेन में पालतू पशुओं को 24 घंटे अकेला छोड़ नहीं मना सकते छुट्‌टी, मौत हुई तो 3 साल जेल
खबर स्पेन से है; जहां की संसद ने घर में पशु पालने को लेकर नया कानून बनाया है। इसमें कुत्ता पालने के लिए ट्रेनिंग भी अनिवार्य कर दी है। साथ ही पशुओं से क्रूरता करने वालो के लिए भी सजा तय की गई है।
ब्रिटिश प्राइम मिनिस्टर ऋषि सुनक और उनकी पत्नी को उस समय असहज होना पड़ा; जब एक छोटी सी गलती के लिए उन्हें पुलिस वाले ने टोक दिया। हुआ कुछ यूं कि पीएम सुनक अपनी पत्नी अक्षता के साथ लंदन के एक पार्क में घूमने गए थे। साथ में उनका डॉगी भी था।
आप सोच सकते हैं कि भला पीएम के डॉगी को बंध कर रहने या किसी से डरने की जरूरत नहीं होगी। लेकिन पीएम सुनक का डॉगी पूरे पार्क में उछल-कूद करने लगा। तभी एक पुलिसकर्मी ने पीएम और उनकी पत्नी को इसके लिए टोकते हुए कहा कि अपने कुत्ते को चेन से बांध लें क्योंकि इससे दूसरे लोग और उनके पेट्स को दिक्कत हो रही है। जिसके बाद पीएम और उनकी पत्नी को अपनी गलती का एहसास हुआ और वे कुत्ते को चेन से बांध लेते हैं।
पिछले कुछ दिनों में देश में भी कुत्ते पालने और उसके रखरखाव को लेकर खूब चर्चा हुई। कुत्ते के काटने की कई खबरें मीडिया में चर्चा में रहीं। गाजियाबाद नगर निगम और नोएडा प्रशासन ने नियम बनाया कि कुत्ते के काटने पर मालिक से जुर्माना वसूला जाएगा।
इस सिलसिले में अब नई खबर स्पेन से है; जहां की संसद ने घर में पशु पालने को लेकर नया कानून बनाया है। इसमें कुत्ता पालने के लिए ट्रेनिंग भी अनिवार्य कर दी गई है। साथ ही पशुओं से क्रूरता करने वालों के लिए भी सजा तय की गई है।
क्या कहता है स्पेन का नया नियम
स्पैनिश सरकार के मुताबिक इस नए नियम का उद्देश्य पालतू पशुओं को सही माहौल और लाइफ-स्टाइल मुहैया कराना है। इससे उनके खिलाफ होने वाली क्रूरता पर भी रोक लगाई जा सकेगी। नए नियम में कुत्ता पालने से पहले ट्रेनिंग लेना अनिवार्य कर दिया गया है।
यानी किसी को कुत्ता पालना है तो उसे पहले कुत्तों के खाने-पीने की आदतें, बर्ताव आदि के बारे में बेसिक जानकारी लेनी होगी। साथ ही उसे साबित करना पड़ेगा कि वो कुत्ता पालने के क़ाबिल है और उसके पास इसके लिए पर्याप्त पैसे हैं। यह बिल्कुल ड्राइविंग लाइसेंस लेने जैसा होगा।
जानवर को 24 घंटे से ज्यादा अकेला नहीं छोड़ सकते
स्पेन का नया नियम यह भी कहता है कि कुत्ते, बिल्ली जैसे पालतू पशु को 24 घंटे से ज्यादा घर में अकेला नहीं रखा जा सकता। ऐसा करते पाए जाने पर घर में जानवर रखने का लाइसेंस खत्म किया जा सकता है।
प्रशासन को लगातार कंप्लेन्ट मिल रही थी कि लोग अपने पालतू पशुओं को घर में बंद कर छुट्टियां मनाने चले जाते हैं। कई जगहों से ऐसे पशुओं का रेस्क्यू भी किया गया।
स्टोरी में आगे बढ़ने से पहले पोल पर अपनी राय देते चलें...
बिल्ली पालने के लिए करानी होगी नसबन्दी
स्पेन बिल्ली की बढ़ती आबादी को लेकर भी परेशान है। यहां काफी संख्या में बिल्लियां हो गई हैं; जिसके चलते कई बार बिल्ली पालने वाले इसके छोटे बच्चों को मार देते हैं या खुले में छोड़ देते हैं। इसे रोकने के लिए नए कानून में बिल्ली पालने के लिए इसकी नसबन्दी अनिवार्य की गई है।
जानवर के घायल होने पर 18 महीने, मरने पर 3 साल की जेल
पशुओं से क्रूरता करने वालों के लिए स्पेन के नए कानून में सजा बढ़ा दी गई है। इसके मुताबिक जानवर के घायल होने पर 18 महीने तो वहीं मौत होने पर दोषी को 3 साल तक की सजा हो सकती है। इसके अलावा पालतू पशुओं से क्रूरता करने वालों को पेट्स रखने से रोके जाने का भी प्राविधान किया गया है।